இந்தப் படுகொலைகள், மனநிலை பாதிக்கப்பட்டவனின் வெறிச்செயல் எனச் சொல்லப்பட்டாலும், சில நாட்களிலேயே இக்கொடூரத்தைச் செய்தவன் "நியோ நாசிச' கோட்பாட்டைப் பின்பற்றும் ஆன் டெர்ஸ் பிரேவிக் என்பது தெரியவந்தது. இந்தத் தாக்குதலை நடத்துவதற்கு முன்னர் பிரேவிக், 1500 பக்கங்கள் கொண்ட தனது செயல்திட்ட அறிக்கையை இணையதளத்தில் வெளியிட்டிருந்தான். இந்த அறிக்கை நார்வேயில் புலம்பெயர்ந்துள்ள ஆப்பிரிக்க, மேற்காசிய நாடுகளைச் சேர்ந்த முஸ்லிம்கள் திட்டமிட்டு நார்வே பெண்களை மதம் மாற்றித் திருமணம் செய்வதன் மூலம் ஐரோப்பா இஸ்லாமியமயமாக்கப்படுவதாகவும், ஐரோப்பாவின் தூய்மை கெடுவதாகவும் சொல்கிறது. இதைத் தடுப்பதற்காக, இஸ்லாமியர்களுக்கு ஆதரவாக உள்ள தாராளவாதிகள், இடதுசாரிகள் மீது தாக்குதலைத் தொடுக்கச் சொல்லும் பிரேவிக், முதற்கட்டமாகப் புலம்பெயர்வோருக்கு ஆதரவான கொள்கைகளைக் கொண்ட தொழிலாளர் கட்சியின் மீது இந்தக் கொலைவெறித் தாக்குதலை நடத்தியுள்ளான்.